Γιάννης Μανιάτης (πολιτικός)

Ο Γιάννης Μανιάτης (Άργος, 11 Οκτωβρίου 1956) είναι Έλληνας μηχανικός, πανεπιστημιακός και πολιτικός. Είναι εκλεγμένος ευρωβουλευτής με το ΠΑΣΟΚ - Κίνημα Αλλαγής (Σ&Δ), για την περίοδο 2024-2029. 

Στο παρελθόν έχει διατελέσει βουλευτής με το ΠΑΣΟΚ (2004-2019), υπουργός (2013-2015) και υφυπουργός Περιβάλλοντος, Ενεργείας και Κλιματικής Αλλαγής (2011-2012). 

Βιογραφικά στοιχεία
Έχει πτυχίο αγρονόμου τοπογράφου μηχανικού από το Εθνικό Μετσόβιο Πολυτεχνείο και διδακτορικό από το ίδιο τμήμα. Μιλάει αγγλικά και γαλλικά. 

Είναι καθηγητής στο Τμήμα Ψηφιακών Συστημάτων του Πανεπιστήμιου Πειραιώς. Το ακαδημαϊκό έτος 1995-1996 διετέλεσε αναπληρωτής καθηγητής του Αριστοτελείου Πανεπιστημίου Θεσσαλονίκης. Επίσης, είναι επισκέπτης καθηγητής στο Πανεπιστήμιο της Βόννης, στο Ινστιτούτο Οικονομικής Γεωγραφίας. Είναι διευθυντής του Μεταπτυχιακού Προγράμματος Σπουδών «Κλιματική Κρίση και Τεχνολογίες Πληροφορικής κι Επικοινωνιών» και διευθυντής του Εργαστηρίου «Συστήματα και Πολιτικές Περιβάλλοντος και Ενέργειας».

Τα επιστημονικά του αντικείμενα είναι: Ενεργειακή και Κλιματική Στρατηγική, Πολιτικές και Συστήματα Αποφάσεων στην Πράσινη Μετάβαση, Παρακολούθηση και Προστασία Περιβάλλοντος, Γεωγραφικά Συστήματα Πληροφοριών (G.I.S.), Φυσικοί Πόροι και Ολοκληρωμένη Ανάπτυξη, Διαρθρωτικές Πολιτικές της Ευρωπαϊκής Ένωσης, Συστήματα και Πολιτικές Έξυπνων Μεταφορών, Ψηφιακή Επιχειρηματικότητα και Διαχείριση Τεχνολογικής Καινοτομίας, Έξυπνες Πόλεις και Ευφυής Γεωργία.

 Πολιτική 
Από τις 15 Νοεμβρίου 1998 έως τις 21 Ιουνίου 2001 διετέλεσε γενικός γραμματέας του Υπουργείου Μεταφορών και Επικοινωνιών. 

Εκλέχθηκε για πρώτη φορά βουλευτής στις βουλευτικές εκλογές του 2004 στην εκλογική περιφέρεια της Αργολίδας με το Πανελλήνιο Σοσιαλιστικό Κίνημα. Στη συνέχεια επανεκλέχθηκε στην ίδια εκλογική περιφέρεια και στις επόμενες εθνικές εκλογές του 2007, του 2009, του Μαΐου και Ιουνίου του 2012, καθώς και του Σεπτεμβρίου 2015. 

Από τις 7 Οκτωβρίου 2009 ως τις 17 Μαΐου 2012 διετέλεσε υφυπουργός Περιβάλλοντος, Ενέργειας και Κλιματικής Αλλαγής, επί κυβέρνησης Πα.Σο.Κ. με πρωθυπουργό τον Γεώργιο Παπανδρέου και Λουκά Παπαδήμου. Από τις 25 Ιουνίου 2013 μέχρι τις 27 Ιανουαρίου 2015 διετέλεσε υπουργός Περιβάλλοντος, Ενέργειας και Κλιματικής Αλλαγής στην κυβέρνηση συνεργασίας του πρωθυπουργού Αντώνη Σαμαρά.

Στις Ευρωεκλογές 2024 ήταν υποψήφιος με το ΠΑΣΟΚ - Κίνημα Αλλαγής, από το οποίο εκλέχτηκε ευρωβουλευτής κερδίζοντας 108.231 σταυρούς.

 Εργογραφία 
 Γεωγραφικά Συστήματα Πληροφοριών Γης-Κτηματολογίου, Εκδόσεις Ζήτη, 1996 
 Η πρόκληση της Πράσινης Ανάπτυξης, Εκδόσεις Λιβάνη, 2009 
 Ενέργεια και ορυκτός πλούτος. Εθνικοί Πυλώνες Ανάπτυξης, Εκδόσεις Λιβάνη, 2012 
 Μεταρρυθμίσεις και προοδευτικός πατριωτισμός, Εκδόσεις Παπαζήση, 2016
 Πράσινη Ανάπτυξη: η απάντηση στην Περιβαλλοντική Κρίση, Εκδόσεις διαΝΕΟσις 2020 
 Η ενεργειακή κρίση και η ελληνική οικονομία, Εκδόσεις Οικονομικό Επιμελητήριο της Ελλάδας, 2023
 Επειδή δεν υπάρχει Planet B, Εκδόσεις Πατάκη, 2024

Παραπομπές

Κατηγορία:Έλληνες χαρτογράφοι
Κατηγορία:Έλληνες τοπογράφοι
Κατηγορία:Απόφοιτοι του Εθνικού Μετσόβιου Πολυτεχνείου
Κατηγορία:Καθηγητές Αριστοτελείου Πανεπιστημίου Θεσσαλονίκης
Κατηγορία:Έλληνες Γενικοί Γραμματείς
Κατηγορία:Βουλευτές εκλεγμένοι με το ΠΑΣΟΚ
Κατηγορία:Βουλευτές Αργολίδος
Κατηγορία:Έλληνες υπουργοί Περιβάλλοντος, Ενέργειας και Κλιματικής Αλλαγής
Κατηγορία:Έλληνες υφυπουργοί Περιβάλλοντος, Ενέργειας και Κλιματικής Αλλαγής
Κατηγορία:Βουλευτές εκλεγμένοι με τη Δημοκρατική Συμπαράταξη
Κατηγορία:Έλληνες πολιτικοί του 21ου αιώνα
Κατηγορία:Ευρωβουλευτές εκλεγμένοι με το ΠΑΣΟΚ
Κατηγορία:Ευρωβουλευτές της Ελλάδας εκλεγμένοι την περίοδο 2024-2029